ગઢવાલ પ્રદેશના રાજાને એકની એક લાડકી દીકરી હતી. પુત્રી જુવાન થઈ એટલે એને પરણાવવાનો વિચાર કર્યો. રાજાએ દીવાનને કહ્યું કે આપણી કુંવરી માટે તમે રાજકુમાર શોધી લાવો. રાણીના મનમાં એમ કે કોઈ મોટા સમૃદ્ધ દેશનો રાજકુમાર મળે તો સારું, પરંતુ રાજકુમારી નાનપણથી ધાર્મિક વાતાવરણમાં ઊછરી હતી. દેવદર્શન અને પૂજા-પાઠ કરતી. મીરાંબાઈનાં ભજન ગાતી. એનું ચિત્ત ભગવાનમાં લાગેલું હતું. સંસારનાં સુખનો એને મોહ ન હતો. તેથી રાજાએ દીવાનને કહ્યું કે રાજકુંવરીનો સ્વયંવર રચવો નથી, પરંતુ એની ઇચ્છા મુજબ વર પસંદ કરવાનો છે.